정조 21년 · 목
京畿監司李在學狀啓以爲長湍罪人金成得敺踼車大福第二日致死辛亥七月初囚楊州同年十月移囚長湍初檢官楊州前牧使沈晉賢覆檢官抱川前縣監洪若浩檢狀實因竝以被打致死懸錄告狀人風憲黃倫招內長水院路邊過去行人敺打京居鷄商翌日致死云長水院店主人金天明招內鷄商名不知車哥逢着長湍出使無端侵辱爲出使所打病勢添劇貰馬上京到海等村致死云屍親私婢錦艾招內渠夫姓名車大福也貿鷄次出往矣有何許人來言曰汝夫來到議政府店幕中暑病臥云故馳馬往見則蹲坐路傍已爲殞命云覆檢結辭以爲自楊州牧捉送長湍捕校卒四人故發問目取招則所供內金浦居金成得最先犯手軍士尹朔不里隨後敺打云而成得則不過執䯻打頰朔不里則足踼拳敺渠旣無辭自服今此大福之死朔不里之下手加重於成得朔不里自爲元犯成得當爲干犯云會推結辭以爲朔不里之踼在於心坎成得之踼在於臍下成得足踼之說始旣隱匿末乃吐實今於成得取服之後成得之爲元犯實無可疑云其時道臣徐鼎修題辭以爲成得之招以踼自服定爲元犯儘有意見一獄本無兩犯故尹朔不里則不得不歸之干犯云矣此獄檢狀中心坎臍肚痕損狼籍實因明白則致命根因更無可疑敺之踼之者卽金成得尹朔不里二人也始因成得之在逃未捕朔不里之以踼自服定以元犯成得則歸之干犯及至成得就捕以數次踼胯轉入下腹之狀吐實於面質招中而臍肚傷痕比諸心坎分寸尤大死者所謂下腹衝亘之說亦爲沕合故以臍肚傷處執爲致命根因而元犯干犯換定於同推大抵共敺之獄必以下手之輕重傷處之緊歇定其首從之別乃是不易之法也踼心坎者乃是朔不里踼臍肚者實是成得則成得之爲元犯在法當然正犯金成得各別嚴訊期於得情尹朔不里則一獄無兩犯之法同推至七年之久則今不可一向囚推請以隨從律勘斷敎以好生惡死啁啾肖蝡之物尙云然矣況在於人乎殺越代死之獄苟有可以推諉趋避之條路則除非不欺心母苟免視死如歸者何嘗不支離其供吞吐其辭倖思安想以冀其萬有一之望哉多人共犯一人在逃則證無據而卞無階之故衆招輒籍於在逃者卽獄理之常套而此獄則成得之未就捕也朔不里以渠執䯻批頰踼脇等諸般情節無異自服詞連各人亦無不歸之於朔不里以至執定正犯及到成得現捉之後始以某在前左某在後右變幻之而各人亦惟曰唯唯當推諉時不推諉難趋避處乃趋避者綠何委折而成得左脚踼臍誤跌着腹之說若爲渠斷案而人之用手足右便而左不便將屍首左邊損驗兇身右物打卽法文斷疑之語且足之勢必從手之勢用左手者亦當用左足則成得之常時用左手與否何不究問心坎臍腹兩處痕損之要害淺深邑牒道題之分分寸輕重而取捨之者固的當而所謂心坎之痕損近於脇右云爾則脇右是必死處心坎是速死處以必死處兼速死處致命尤易圍圓長廣設有差等何必謂之不死於心坎之傷而必死於臍腹之傷又況心坎臍腹之誰敺誰踼終涉疑眩朔不里之爲率行捕卒成得之爲邂逅孤蹤前伯之起疑可謂當疑之疑夫孰曰不然而治獄之官不必先着扶抑於腔裏只合究得事理於面前而已七年之間荏苒不決一獄而有兩箇正犯大非審克之義母曰正犯之已牢定亦母曰干犯之必可活上項兩囚卿其拿致營獄拈出可問條件親執盤覈始爲完決而無一點疑緖違端然後所捧供招刪繁撮要成出錄啓案以聞俾當旱愼獄之擧母至無實事令政院回諭又收啓以爲楊州罪人朴好郞刃剌金得才當日致死乙卯閏二月二十九日囚初檢官楊州前牧使韓光近檢狀實因以被剌致死懸錄告狀人良人沈興俊招內書院里居朴好郞貸用一兩錢於渠婿金得才處遷延不報則得才往好郞家假傳好郞之言取其斧子而來矣昨日好郞來借渠家屠賣狗醬好郞買酒與渠及得才各飮一杯而罷伊日初更時好郞更來呼出得才於大門外請給斧子得才答以貸錢不報之前斧子決不還給云云則好郞因此言詰扶執得才頭䯻而得才顚仆地上胸腹之間流血淋漓舁入房內見之則左乳被剌氣窒昏倒三更時仍至殞命云好郞招內渠貸用一兩錢於金得才處而未卽備報矣得才假傳渠言取來斧子事極無據隱忍以過今二十六日下來樓院店買得一拘屠賣于沈興俊家與興俊得才買喫酒杯上去矣到中路思之則當此柴政極艱之時斧子見奪誠爲可悶還來興俊家呼出得才請以斧子限三日還給刈柴放賣備報貸錢云則得才答以厥錢不報之前斧子不可還給云故多飮酒杯之餘不無憤惋之心扶執得才頭髟告以渠所持屠狗之刀一次剌之仍至致命之境云覆檢官抱川前縣監趙重膽檢狀實因與初檢無異好郞招內伊日與得才飮酒喫肉醉後說去說來之際屠狗之刀新磨不知不覺之中得才爲刀刃所觸死初豈有剌殺之心而醉中之事乃至此境云好郞更招內相與手排推蕩之際手中之刀忽入得才之胸者由於彼此同醉之餘所謂磨刀者爲其屠狗非欲殺人而以其新磨故易於傷人云此獄則百葉錢之過期不報本非大事一箇斧之瞞主奪取何足深怒而惟彼屠肆之惡漢忽發酒後之憤氣㦸手鬪閧捽髮顚仆暗出腰間新磨之刀直剌乳上至要之處不踰晷刻斷送人命情節之絕悖手勢之極兇殆是罕有之殺變也雖以兇身之獰頑不敢情跡之掩諱一次剚刃之說明白納招於初檢平問之時則不待實因與詞證而獄案之具毫無可疑此等極兇絕悖之漢若令許久假息則何以伸常法之嚴慰冤死之魂乎渠以時日延拖之計又有覆檢粧撰之招歸之於被觸諉之以俱醉者節節獰悖言言狡惡決不可循例訊推任其抵賴罪人朴好郞分付推官嚴加拷訊捧其遲晩亟施當律斷不可已敎以正犯朴好郞之行惡作弊隣里畏避觀於檢狀所謂名不虛得而益驗其本來兇頑大凡殺獄不虞牙妄之案十爲八九若好郞之眞箇故犯十分用意京外死囚中最可殺最絕悖者至於磨刀之霍霍何須問其心之在於屠狗剚人除却此一欸優可償命況行兇委折不敢發明無異半承欸則成獄多年迄未用律有非殺人者死之常憲嚴飭推官使之捧遲晩卿其具格親問後結案文案斯速修正上送之意回諭○刑曹啓言本曹獄案之已決案未決案者一一考閱反覆究索俱係已成之鐵案更無起疑之端而其中罪人金鎭秀獄案合有一半分商量故議于大臣參以愚見仰塵睿覽恭俟裁處大抵此獄傷痕旣已狼籍正犯無辭自服初覆檢狀會推論斷大案已具無容更議而第斷獄之法不出於情與跡而已或跡雖可貸而情有難怒者或跡固當誅而情有切矜者蓋跡則易見而情則難究情跡二字雖不可輕議今此鎭秀之於允吉以誼則同隣之舊也以地則同伴之好也曾無怨惡恒若親戚則二兩例錢元非大事數語爭詰適値酒後無論器仗之何物忽頭投擲豈必出於戕害之意而擲則擲矣死則死矣苟論其跡焉逭償命而臣等於初覆供招竊有所傷惻者從古殺獄何限而設或詞證俱備眞贓莫掩凡爲凶身者極口發明必欲掉脫而此囚則不然凡係眞贓之端少無粧撰之意看證之所不言渠皆自言已自發告之前對其弟而備道實狀聞其將死則自請率置及其已死則自欲酬命其前後言辭擧措無非惻怛眞心中出來尤見其無一毫相害之心雖然以獄體言之皆當屬之於渠之眞贓有難歸之於法之可原而臣等於初覆檢案又有所起疑者十里泮村不近伊遠臘晦天氣正當栗烈翌日致命之人何能步往於卽夕太陽雖曰要害當初致傷之不至深重於此可知畢竟致命安知不由於十里往來觸冒添傷之祟乎此其可疑之大者且以實因言之斫與擲稱謂逈異今此允吉致傷細究文案可知其非斫伊擲則實因之以被刃斫懸錄者大是不審當該初覆檢官從重推考臣等謹依下敎分詣時原任大臣問議則領議政洪樂性以爲病思昏迷無以領略獄案强議可否云左議政蔡濟恭以爲允吉之被傷於鎭秀無論刃與骨傷痕旣在太陽穴要害之處一夜之間可以致命則血肉之身必當昏倒不省起動不得而旣自駱洞步往泮村以其夜又復擔往於鎭秀之家則其傷處之不至於必死可以知之翌日之終至隕命無乃或由於來往之際有所傷風而致之歟以此言之似不無起疑之端云奉朝賀金鍾秀以爲病思昏錯獄案末由詳閱不得獻議云領敦寧府事金履素以爲金允吉之要害傷處旣自不輕而十里風寒必致添重則至於償命一欸恐不無審恤之端云右議政李秉模以爲此獄實因終未明的蓋骨之廉利者亦足以擲人致傷如刃傷之痕何必勒驅渠招於粧撰之科而以被䂨懸錄乎況渠前後之招一皆吐實而獨於刃與骨之間若是欺隱乎無論刃骨傷重則致命固其理也而緩急遲速恐有差殊於刃與骨之間則今以未明的之實因直斷死案恐有違於審恤之義云請上裁敎以此獄之減律三堂意見俱無二辭而就議諸大臣亦以爲當宥以今憫旱錄囚之日其所肯從豈待畢其說乎然而審理云者審幽鬱理冤枉於久囚滯繫鶉衣鵠形自分爲必死無可幸之類然後其情忻悅其容踊躍見之者代感決之者與榮始可言消災致祥之一分冥應此獄則正犯金鎭秀者自初無吞吐抵賴底意思隨問輸欸願與竝命不但良心可見原其本事亦近於邂逅此獄之付之生科也不新奇且況完決日淺拷訊數少畢竟惟輕固無不可卽今酌放太涉容易此所以留案經宵自不免沈潛趑趄然活之一字無甚可疑則豈必反令仍推乎曰殺曰宥曰宥曰殺之義昨亦判下於畿伯稟狀則決此案也其義惟均鎭秀依僉議減死酌處卿等更就堅如石剛如鐵年久議不到紙已生毛牢作鬼錄之諸案聚精會神拈出幾條違端議于大臣啓聞使今審理之擧不歸於彌縫塞責